
[image: ]Սույն գիրքը թվայնացվել է Գրքասեր ՀԿ-ում՝ հայերենով գրականության պահպանման, հանրայնացման և ժամանակակից թվային միջավայրում հասանելի դարձնելու նպատակով։

Կազմակերպության նախաձեռնությունը միտված է հայերեն գրքերի և տեքստերի տարածմանը, ընթերցանության խթանմանը և մշակութային ոչ նյութական ժառանգության պահպանությանը՝ ապահովելով դրանց հասանելիությունը հնարավորինս լայն շրջանակների համար։

Մենք հավատում ենք, որ թվայնացումը ոչ միայն պահպանման միջոց է, այլև գիտելիքի, գրականության և մշակույթի շարունակական փոխանցման կարևոր ուղի։
Գրքասեր ՀԿ-ն գրքերը ձայնագրում և թվայնացնում է բացառապես Ձեր նվիրատվությունների շնորհիվ։ Կազմակերպությանը կարող եք օժանդակել հետևյալ հղումով՝

Անտոն Չեխով
Ալբիոնի դուստրը[footnoteRef:1] [1:  Ալբիոն — Անգլիայի հին անունն է:] 


Կալվածատեր Գրյաբովի տանը մոտեցավ մի հիանալի կառք՝ կաուչուկե դողերով, հաստ կառապանով ու թավշյա նստատեղով: Կառքից դուրս ցատկեց ազնվականության գավառային պարագլուխ Ֆեոդոր Անդրեյիչ Օտցովը: Նախասենյակում նրան դիմավորեց քնաթաթախ ծառան:
— Պարոնները տա՞նն են:
— Ոչ: Տիրուհին երեխաների հետ հյուր է գնացել, իսկ պարոնը օրիորդ-դաստիարակչուհու հետ ձուկ է որսում: Առավոտից սկսած:
Օտցովը կանգ առավ, մի պահ խորհեց ու գնաց դեպի գետը՝ Գրյաբովին գտնելու: Գտավ նրան տնից երկու վերստ հեռու, գետին մոտենալուց հետո: Ժայռոտ ափից ներքև նայելով ու տեսնելով Գրյաբովին, Օտցովը փռթկացրեց... Գրյաբովը՝ մի խոշոր, հաստ մարդ, շատ մեծ գլխով, նստել էր ավազի վրա, ոտքերը ծալապատիկ, և ձուկ էր որսում: Գլխարկը ծոծրակին էր թեքվել, օձիքը ծռվել մի կողմ: Նրա կողքին կանգնած էր բարձրահասակ, բարակիրան անգլուհին՝ խեցգետնի դուրս պրծած աչքերով ու թռչնային մեծ քթով, որն ավելի շատ նման էր կարթի, քան քթի: Անգլուհին հագել էր մարմաշե սպիտակ և շատ թափանցիկ շրջազգեստ, որի միջով երևում էին նրա նիհար, դեղնած ուսերը։ Ոսկե գոտուց կախ էր տրված ոսկե փոքրիկ ժամացույցը: Կինը նույնպես ձուկ էր որսում: Երկուսի շուրջն էլ տիրում էր մեռելային լռություն: Երկուսն էլ անշարժ էին ինչպես այն գետը, որի վրա լողում էին նրանց կարթերի լողակները։
— Ծով ցանկություն, բայց դժբախտ կացություն,— ծիծաղեց Օտցովը։— Բարև՛, Իվան Կուզմիչ:
— Ա՜․․․ այդ դո՞ւ ես,— հարցրեց Գրյաբովը, առանց հայացքը ջրից կտրելու։— Եկա՞ր:
— Ինչպես տեսնում ես... Դու դարձյա՞լ քո այդ անմիտ գործով ես զբաղված: Ձեռք չե՞ս քաշում:
— Ի՜նչ ձեռք քաշել... Ամբողջ օրը որսում եմ, առավոտից... Այսօր մի տեսակ անհաջող է որսը: Ոչ մի բան չենք որսացել թե՛ ես և թե՛ այս խրտվիլակը: Նստել ենք, նստել ու գոնե մի անիծված բան բռնեինք: Թեկուզ կաշվիցդ դուրս եկ:
— Իսկ դու լավ կլինի, որ թքես այդ բոլորի վրա։ Գնանք օղի խմելու:
— Սպասիր... Գուցե մի բան բռնենք: Երեկոյան կողմ ձկներն ավելի լավ են կծում խայծը... Առավոտվանից նստած եմ այստեղ, հոգիս: Այնքան ձանձրալի է, որ ասել անգամ չեմ կարող: Ո՞ր սատանան դրդեց ինձ տարվել այս որսով: Գիտեմ, որ հիմար բան է, բայց նստած եմ: Նստել եմ, ինչպես մի անպիտան մարդ, ինչպես տաժանակրության մատնված և հիմարի նման ջրին եմ նայում: Ժամանակն է, որ գնամ հնձվորների մոտ, իսկ ես ձուկ եմ որսում: Երեկ Խապոնևում սրբազանը պատարագ էր մատուցում, իսկ ես չգնացի, մնացի գետափին այս չորացած տառեխի... այս վհուկի հետ...
— Դու... հո չե՞ս գժվել,— ասաց Օտցովը, ամաչկոտ հայացք գցելով անգլուհու վրա։— Կնոջ ներկայությամբ հայհոյանքներ ես ասում... այն էլ նրա հասցեին...
— Թող գրողի ծոցը գնա: Միևնույն է՝ ռուսերեն ոչ մի բառ չի հասկանում: Դու նրան թեկուզ գովաբանիր կամ պախարակիր՝ նրա համար միևնույն է: Դու նրա քթին նայիր: Միայն նրա քթի տեսքից ուշաթափվել կարելի է: Օրերով նստում ենք միասին ու ոչ մի բառ: Խրտվիլակի նման մնում է տնկված ու աչքերը ջրին է չռում:
Անգլուհին հորանջեց, փոխեց խայծն ու նորից կարթը նետեց:
— Շատ եմ զարմանում, սիրելիս,— շարունակեց Գրյաբովը:— Տասը տարի է, որ այս տխմարն ապրում է Ռուսաստանում, բայց գոնե ռուսերեն մի բառ սովորեր... Մեր ամենաքոսոտ արիստոկրատը, գնալով նրանց երկիրը, իսկույն սովորում է նրանց լեզվով բլբլացնել, իսկ նրանք... սատանան գիտի, թե ինչ մարդիկ են։ Դու քթին նայիր: Ապա մի նայիր քթին:
— Դե լավ, վերջ տուր... Անհարմար է... Ի՞նչ ես ուզում` խեղճ կնոջից:
— Նա կին չէ, այլ, օրիորդ... Ողորմելին, հավանաբար, փեսացու է երազում։ Վրայից մի տեսակ մգլահոտ է գալիս... Ատում եմ նրան, սիրելիս: Սառնասրտությամբ չեմ կարող նայել վրան: Հենց որ ինձ է նայում իր եզան աչքերով, ես ամբողջովին կծկվում եմ, կարծես թե արմունկով ճաղին եմ դիպել: Նույնպես սիրում է ձուկ որսալ: Նայիր՝ սրբագործելով է որսում: Ամեն բանի վրա արհամարհանքով է նայում... Կանգնել է անզգամն ու գիտակցում է, որ ինքը մարդ է և, որ ուրեմն, բնության տերը: Իսկ գիտես, թե անունն ինչ է՝ Ուիլկա Չալզովնա Թֆայս: Թո՛ւհ... դժվար է նույնիսկ արտասանելը:
Անգլուհին, լսելով իր անունը, դանդաղորեն իր քիթն ուղղեց Գրյաբովի կողմն ու նրան ոտքից գլուխ չափեց արհամարհական հայացքով: Գրյաբովից նա իր հայացքն ուղղեց Օտցովի վրա ու ողողեց նրան ատելությամբ: Եվ այդ բոլորը՝ լուռ, հանդիսավոր ու դանդաղորեն:
— Տեսա՞ր,— հարցրեց Գրյաբովը քրքջալով:— Այսինքն թե՝ կերե՛ք: Ա՜յ դու խրտվիլակ: Այս չորացած տառեխին երեխաներիս պատճառով եմ միայն պահում: Եթե երեխաներս չլինեին՝ ես սրան տասը վերստի վրա իմ կալվածքին մոտիկ չէի թողնի... Քիթը կարծես թե բազեի կտուց է... Իսկ մե՜ջքը: Այս խրտվիլակը մեխի է նման: Քիչ է մնում, որ մարդ վերցնի ու խրի գետնի մեջ: Սպասիր... Կարծես թե խայծը թրթռում է․․․
Գրյաբովը ոտքի ցատկեց ու կարթի կոթը բարձրացրեց: Թելը ձգվեց... Գրյաբովը մեկ անգամ էլ քաշեց, բայց կարթը դուրս չեկավ:
— Բանի է կպել,— ասաց նա ու դեմքը խորշոմեց։ — Հավանաբար, քարից... Սատանա՛ն տանի...
Գրյաբովի դեմքին երևաց տանջանքի արտահայտություն։ Հառաչելով, անհանգիստ շարժումներ անելով ու անեծքներ փնթփնթալով, նա սկսեց ձգել կարթաթելը։ Ձգելն ապարդյուն էր։ Գրյաբովը գունատվեց:
— Ափսո՜ս: Պետք է ջուրը մտնել։
— Վե՛րջ տուր:
— Չի կարելի... Երեկոյան կողմ հաջող որս է լինում... Ա՜յ քեզ գլխացավանք, տե՜ր աստված: Ստիպված եմ ջուրը մտնել: Ստիպված եմ: Թե իմանաս՝ ինչպես չեմ ուզում հանվել: Պետք է անգլուհուն խռիկ տալ... Նրա ներկայությամբ հանվելն անհարմար է: Ինչ էլ որ լինի՝ այնուամենայնիվ կին է:
Գրյաբովը հանեց գլխարկն ու քանդեց օձիքը:
— Միսս... է-է-է,— դիմեց նա անգլուհուն։ — Միսս Թֆայս: Ժե վու պրի... Դե, ո՞նց նրան ասեմ: Դե, ո՞նց քեզ ասեմ, որ հասկանաս: Լսեցե՛ք... այն կողմը: Գնացեք այն կողմը: Լսո՞ւմ ես: 
Միսս Թֆայսը Գրյաբովին ողողեց արհամարհական հայացքով և քթային մի ձայն արձակեց:
— Ի՞նչ: Չե՞ք հասկանում: Քեզ ասում եմ՝ գնա այստեղից: Ես պիտի հանվեմ, անիծված կին: Այն կողմը գնա։ Այն կողմը:
Գրյաբովը քաշեց միսսի թևից, ցույց տվեց թփուտներն ու պպզեց՝ այսինքն թե գնա թփուտների մեջ ու թաքնվիր այնտեղ: Անգլուհին, ուժգնորեն շարժելով հոնքերը, արագորեն արտասանեց անգլիական մի երկար նախադասություն: Կալվածատերերը փռթկացրին:
— Առաջին անգամ եմ սրա ձայնը լսում... Խոսք չկա՝ քաղցրաձայն է: Բան չի հասկանում: Ի՞նչ կերպ վարվեմ հետը:
— Ձե՜ռ քաշիր: Գնանք օղի խմենք:
— Չի կարելի, այժմ ձուկ լավ է բռնվելու... Երեկո է... Բայց ի՞նչ կարող ես անել: Ա՛յ քեզ խաթաբալա։ Ստիպված եմ սրա աչքի առաջ հանվել...
Գրյաբովը վրայից հանեց սերթուկն ու ժիլետը և նստեց ավազին, որ սապոգները հանի:
— Լսիր, Իվան Կուզմիչ,— ասաց պարագլուխը, հազիվ զսպելով ծիծաղը,— դա արդեն, բարեկամս, ծաղր ու ծանակ է:
— Նրան ոչ ոք չի խնդրում չհասկանալ: Սա խրատ կլինի օտարերկրացիներին:
Գրյաբովը հանեց սապոգները, շալվարը, հագից վայր նետեց սպիտակեղենն ու մնաց բոլորովին մերկ: Օտցովը, ծիծաղից թուլացած բռնեց փորը: Նա կարմրեց և՛ ծիծաղից, և՛ ամաչելուց: Անգլուհին շարժեց հոնքերն ու աչքերը թարթեց... Նրա դեղին դեմքի վրա նշմարվեց գոռոզ, արհամարհական ժպիտ:
— Պետք է մարմինը հովացնել,— ասաց Գրյաբովը, ձեռքերը շրմփացնելով ազդրերին: — Ասա խնդրեմ, Ֆեոդոր Անդրեիչ, այդ ինչի՞ց է, որ ամեն ամառ կրծքիս դուրս է տալիս:
— Այ մարդ, շուտ մտիր ջուրը կամ մի որևէ բանով ծածկվիր։ Անասո՛ւն:
— Գոնե որևէ կերպ ճնշվեր անիծվածը,— ասաց Գրյաբովը, մտնելով ջուրն ու երեսը խաչակնքելով: — Բռռ... ջուրը սառն է... Տես թե ո՞նց է հոնքերը շարժում: Չի՛ հեռանում… Ամբոխից բարձր է կանգնած: Հե՛-հե՛-հե՛: Մեզ մարդու տեղ էլ չի դնում:
Մինչև ծնկները մտնելով ջրի մեջ ու ձգվելով իր ամբողջ մեծ հասակով մեկ, նա աչքով արեց ու ասաց.
— Սա, սիրելիս, նրա Անգլիան չէ:
Միսս Թֆայսը սառնասրտությամբ փոխեց խայծը, հորանջեց ու կարթը նետեց ջուրը: Օտցովը շուռ տվեց դեմքը մյուս կողմը: Գրյաբովը քարի տակից հանեց խայծը, սուզվեց ու փնչալով դուրս եկավ ջրից: Երկու րոպե անց նա արդեն նստած էր ավազի վրա ու նորից ձուկ էր որսում։

